Fyns politi beder nu om danskernes hjælp til at opklare et groft røveri mod en 52årig mand i Nyborg den 30. oktober klokken lidt over syv om aftenen.

Her blev en 52årig mand fra Nyborg overfaldet og tævet med et baseballbat af fire maskerede mænd, der truede med at stikke hans øjne ud under overfaldet. Mændene røvede deres offers sorte skindjakke og efterlod ham forslået og uden overtøj. Politiet har kun få spor at gå efter i sagen og håber derfor, at vidner i eller omkring Nyborg har set de fire mænd.

- Vi vil meget gerne høre fra folk, der eventuelt har set noget her i området fredag den 30. oktober omkring klokken 19.15. Men vi har også brug for at høre fra eksempelvis tankstationer eller andre som måtte have haft besøg af fire unge mænd, der passer til signalementet, fortæller Henrik Bjørch fra Fyns politi til Station 2 Efterlyst. Han tilføjer, at Fyns Politi også gerne vil høre fra folk i det kriminelle miljø, som måtte have en viden om overfaldet.

Efterlod offer i livsfare

Under overfaldet truede gerningsmændene den 52årige med at stikke hans øjne ud med en medbragt hobbykniv, før de røvede mandens sorte skindjakke, hvori hans pung og nøgler lå. De efterlod deres offer i vejkanten og da han blev fundet godt en time senere, var han kraftigt afkølet.

Læs også: Kan du kende manden, der kastede flaske efter politiet?

Læger på Odense Universitetshospital vurderede, at manden havde været i livfare, fordi hans temperatur var på 34,5 grader.

- Vi synes jo, det er et groft røveri, både fordi man er flere gerningsmænd, men også fordi man vælger både at skære i forurettede og true med at stikke øjnene ud og så ovenikøbet efterlade vedkommende uden overtøj, siger Henrik Bjørch, der er fagkoordinator ved Nyborg lokalpoliti.

Tilfældigt offer

Intet tyder ifølge Fyns politi på, at den 52årige har forbindelser eller relationer, der giver anledning til at tro, at overfaldet på ham var planlagt eller målrettet netop mod ham.

- Gerningsmændene må jo have en idé om, at de skal berige sig på en eller anden måde. Det er den eneste grund, vi kan finde, for der er ingen andre ting ved hans person, som siger, at han skal udsættes for det her. Man har formentlig blot ledt efter et offer og så har man fundet vores forurettede, siger Henrik Bjørch til Station 2 Efterlyst. Han understreger, at den 52årige mand er ”en helt almindelige mand”, der blot gik en aftentur.

Udbytte på 3150 kroner

Fyns politi vil gerne høre fra borgere, der kan have set eller fundet den 52åriges sorte skindjakke, som røverne muligvis kan have smidt fra sig. I jakken lå ofrets nøgler og en sort skindpung med 3150 kroner. Politiet håber, at nogen har fundet pung, jakke eller nøgler, da de kan være et vigtigt spor i efterforskningen.

- Vi ved ikke med sikkerhed, hvad retning gerningsmændene er flygtet i, så den jakke kan være med til at lede os på sporet af, hvad retning de muligvis er kørt, forklarer Henrik Bjørch.

Politiet har kun et sparsomt signalement af røvernes flugtbil, som ofret umiddelbart beskriver som værende en ældre personbil af en sådan type, hvor bagruden ikke følger med, når bagagerummet åbnes.

Har du oplysninger i sagen her, kontakt Fyns Politi på 114. Hvis du befinder dig i en anden kreds, end fyns politikreds, kan du fortsat ringe 114 og bede om at blive stillet om.